FI Euroopan unionin virallinen lehti CE 70/165

(2004/C 70 E/175)

KIRJALLINEN KYSYMYS E-2931/03

esittäjä(t): Marco Cappato (NI), Maurizio Turco (NI), Emma Bonino (NI), Marco Pannella (NI), Benedetto Della Vedova (NI), Gianfranco Dell'Alba (NI) ja Olivier Dupuis (NI) komissiolle

(6. lokakuuta 2003)

Aihe: Kenraali Habib Ammarin nimittäminen kansainvälisen tietoyhteiskuntahuippukokouksen kansallisen järjestelykomitean puheenjohtajaksi

Vuosina 1984—1987, jolloin kenraali Habib Ammar toimi kansalliskaartin komentajana, kidutusta käytettiin yleisesti Tunisian santarmien tiloissa.

Vuonna 1986 Habib Ammar perusti kansallisen erikoisjoukko-osaston (Abhath Wa Taftich). Sen tukikohtana toimi Aouinan kasarmi, jossa kidutettiin systemaattisesti ja jatkuvasti noin sataa vankia, joista suurin osa Habib Bourguiban hallinnon vastustajia.

Kenraali Ben Alìn noustua valtaan marraskuussa 1987, kenraali Habib Ammar nimitettiin Tunisian hallituksen sisäministeriksi. Hänen sisäministerikaudellaan ministeriön tilat muutettiin pidätys- ja kidutus-keskuksiksi.

Tunisian hallitus on perustanut Tunisiassa 16.—18. marraskuuta 2005 pidettävän kansainvälisen tietoyhteiskuntahuippukokouksen (WSIS) toisen vaiheen järjestelyjä varten kansallisen järjestelykomitean, jonka puheenjohtajaksi on nimitetty kenraali Habib Ammar.

Tunisian poliittiselle tilanteelle on ominaista jatkuvat sanan- ja mielipiteenvapauden loukkaukset, niin sähköisen viestinnän kuin perinteisen viestinnänkin alalla. Tämän lisäksi toimittajia ja Internetin käyttäjiä on vangittu, kidutettu ja heille on langetettu pitkiä vankeusrangaistuksia.

Eikö komissio pidä tarpeellisena käyttää kaikkia mahdollisia poliittisia, diplomaattisia ja taloudellisia painostuskeinoja, jotta Tunisian hallitus peruisi kenraali Habib Ammarin nimittämisen kansainvälisen tietoyhteiskuntahuippukokouksen kansallisen järjestelykomitean puheenjohtajaksi?

Eikö komission mielestä ole syytä ottaa asiaan kantaa ja pyrkiä perumaan päätös tietoyhteiskuntahuippu-kokouksen järjestämisestä Tunisissa vuonna 2005, jollei Tunisian hallitus vahvista, että sananvapauden kunnioittaminen todellakin taataan Tunisian lainsäädännössä?

Chris Pattenin komission puolesta antama vastaus

(13. marraskuuta 2003)

Komissio on tietoinen parlamentin jäsenten mainitsemasta nimityksestä.

Kuten komissio on jo tehnyt selväksi vastauksessaan Marco Cappaton tietoyhteiskuntahuippukokouksesta (WSIS) tekemään kirjalliseen kysymykseen E-2554/03 (1), useita tekijöitä on pidettävä mielessä.

Ensinnäkin, päätös pitää WSIS-kokouksen toinen istunto Tunisiassa on tehty Yhdistyneiden Kansakuntien yleiskokouksessa, ja tämän vuoksi komissio on asiassa vain epäsuorasti osallisena.

Toiseksi, koska kokous järjestetään Johannesburgin mallin mukaisesti, kokouksella on monenlaisia Tunisian kansalaisyhteiskuntaa todennäköisesti hyödyttäviä myönteisiä sivuvaikutuksia: suuri joukko erilaisia toimijoita osallistuu valmisteluvaiheeseen sekä itse huippukokoukseen.

Kolmanneksi komissio huomauttaa neuvostolle ja parlamentille antamassaan tiedonannossa (2)”Kohti maailmanlaajuista kumppanuutta tietoyhteiskunnan alalla: EU:n näkökulma Yhdistyneiden Kansakuntien tietoyhteiskuntahuippukokoukseen (WSIS)”, että seuraavia periaatteita ”on tinkimättä noudatettava ja laajennettava tietoyhteiskunnassa: Oikeus mielipiteen- ja ilmaisunvapauteen YK:n ihmisoikeuksien yleismaailmallisen julistuksen määräysten mukaisesti”. Komissio noudattaa tätä lähestymistapaa myös suhteessa Tunisiaan.

Siltä osin kuin kenraali Ammarin nimitys on muutakin kuin Tunisian sisäinen asia, WSIS:n järjestäminen on Yhdistyneiden Kansakuntien yleiskokouksen ja sen jäsenten määräysvallassa.

Komissio seuraa kuitenkin tilannetta ja aloittaa Tunisian viranomaisten kanssa vuoropuhelun tiiviissä yhteistyössä jäsenvaltioiden kanssa, jos tähän ilmaantuu sopiva tilaisuus.

(1) EUVL C 65 E, 13.3.2004, s. 175.

(2) KOM(2003) 271 lopullinen.